މާނައީ: “ހަމަކަށަވަރުން، ސަބާގެ އަހުލުވެރިން އުޅުނުތަނުގައި، އެއުރެންނަށް ކުޅަދުންވަންތަކަމުގެ ހެތްކެއްވިއެވެ. (އެއީ) ދެ ބަގީޗާއެކެވެ. (އެރަށުގެ) ކަނާތްފަރާތުންނާއި، ވާތްފަރާތުންނެވެ. (އަންގަވާފަދައެވެ.) ތިޔަބައިމީހުންގެ ވެރިރައްބު ދެއްވި ރިޒްޤުން ތިޔަބައިމީހުން ކައިއުޅޭށެވެ! އަދި ތިޔަބައިމީހުން އެއިލާހަށް ޝުކުރުވެރިވާށެވެ! (ތިޔަބައިމީހުންގެ ރަށަކީ) ރަނގަޅު، މޮޅު ރަށެކެވެ. އަދި ތިޔަބައިމީހުންގެ ވެރިރައްބަކީ، ގިނަގިނައިން ފާފަފުއްސަވާ އިލާހެވެ. [15] ދެން އެއުރެން (އެއިލާހުގެ ނިޢުމަތަށް) ފުރަގަސްދިނެވެ. ދެން ތިމަންއިލާހު އެއުރެންގެމައްޗަށް ފައިބައިގެން އަންނަ ބޮޑުވެގެންވާ ފެންގަނޑު (އެބަހީ: سيل العرِم) ފޮނުއްވީމެވެ. އަދި އެއުރެންގެ ދެ ބަގީޗާގެ ބަދަލުގައި، އެއުރެންނަށް ކާން ނުކެރޭފަދަ ހިތި މޭވާގެ ގަސްތަކަކާއި، މޭވާއެއްނެތް ކަށިގަސްތަކަކާއި، އެތަންމިތަނުގައި ވަރަށް މަދު ކުންނާރު ގަސްތަކެއްހުރި ދެ ބަގީޗާ ދެއްވީމެވެ. [16]”